3F forventer, at danske kommuner skal stille krav om dansk løn og uddannelsespladser, når de bestiller opgaver.
I de danske kommuner bruger lokalpolitikerne hvert år milliarder af kroner på byggeri og offentlig service. Desværre løses rigtig mange af opgaverne af underbetalt arbejdskraft, mens tusinder af danskere går ledige rundt.
Denne form for social dumping er en dårlig forretning for os alle sammen. Derfor kræver 3F, at kommunerne sikrer ordentlige løn- og arbejdsvilkår, for eksempel når der bygges eller gøres rent for det offentlige.
Virksomheder, der ønsker at løse opgaver for det offentlige, skal leve op til følgende krav:
Løn og arbejdsvilkår skal matche danske overenskomster.
Der skal ansættes lærlinge og elever, når det offentlige investerer.
Kontrollen med entreprenører og leverandører skal strammes gevaldigt op. For eksempel gennem øget tilsyn med byggepladser og rengøring.
Snyd skal straffes. Virksomheder, der ikke overholder reglerne, skal betale bøder eller helt smides af opgaven.